CELEX: 62013TN0549
Language: da
Date: 2013-10-14 00:00:00
Title: Sag T-549/13: Sag anlagt den 14. oktober 2013 — Frankrig mod Kommissionen

14.12.2013   
            
            
               DA
            
            
               Den Europæiske Unions Tidende
            
            
               C 367/35
            
         Sag anlagt den 14. oktober 2013 — Frankrig mod Kommissionen
   (Sag T-549/13)
   2013/C 367/63
   Processprog: fransk
   
      Parter
   
   
      Sagsøger: Den Franske Republik (ved G. De Bergues, D. Colas og C. Candat, som befuldmægtigede)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens gennemførelsesforordning (EU) nr. 689/2013 af 18. juli 2013 om fastsættelse af eksportrestitutioner for fjerkrækød annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1)
            
            
               Med det første anbringende gøres gældende, at der er sket en tilsidesættelse af begrundelsespligten, for så vidt som Kommissionen på ingen måde har redegjort klart og utvetydigt for sin argumentation og følgelig ikke har gjort det muligt for de berørte at gøre sig bekendt med begrundelsen for den anfægtede forordning. Sagsøgeren har gjort gældende:
               
                           —
                        
                        
                           dels at pligten til at begrunde den anfægtede forordning var så meget desto mere væsentlig, som at Kommissionen med henblik på vedtagelsen af denne rådede over en bred skønsmargen,
                        
                     
                           —
                        
                        
                           dels at Kommissionen var forpligtet til udførligt at gøre rede for sin argumentation, for så vidt som den anfægtede forordning, ved at fastsætte en nulsats for eksportrestitutionerne for fjerkrækød, gik mærkbart videre end de foregående forordninger på dette område.
                        
                     
         
               2)
            
            
               Med det andet anbringende, der er opdelt i to led, gøres gældende, at der er sket en tilsidesættelse af artikel 164, stk. 3, i fusionsmarkedsordningen (1) derved, at det blev lagt til grund, at den markedssituation samt interne og internationale sammenhæng, der forelå på tidspunktet for vedtagelsen af den anfægtede forordning, begrundede en fastsættelse af en nulsats for eksportrestitutionerne for fjerkrækød. Sagsøgeren har gjort gældende, at:
               
                           —
                        
                        
                           Kommissionen foretog en åbenbart urigtig vurdering af markedssituationen,
                        
                     
                           —
                        
                        
                           Kommissionen har åbenbart overskredet grænserne for sine skønsbeføjelser ved, med henblik på vedtagelsen af den anfægtede forordning, at tage hensyn til den nylige reform af den fælles landbrugspolitik og de igangværende forhandlinger inden for rammerne af fusionsmarkedsordningen, som er forhold, der ikke er anført blandt de forhold, der er udtømmende opregnet i artikel 164, stk. 3, i fusionsmarkedsordningen.
                        
                     
         
      (1)  Rådets forordning (EF) nr. 1234/2007 af 22.10.2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299, s. 1).